ไทยป่วย “โควิด” เพิ่ม 2 ราย มาจาก “สหรัฐอาหรับเอมิเรตส์-เบลเยียม” ติดเชื้อสะสม 3,880 คน
ไทยป่วย “โควิด” เพิ่ม 2 ราย มาจาก “สหรัฐอาหรับเอมิเรตส์-เบลเยียม” ติดเชื้อสะสม 3,880 คน
ไทยป่วย “โควิด” เพิ่ม 2 ราย มาจาก “สหรัฐอาหรับเอมิเรตส์-เบลเยียม” ติดเชื้อสะสม 3,880 คน
18 พ.ย. 2563

ศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (18 พ.ย.63) ว่า พบผู้ป่วยยืนยันติดเชื้อรายใหม่เพิ่ม 2 ราย เดินทางมาจากต่างประเทศ ประกอบด้วย สหรัฐอาหรับเอมิเรตส์ 1 ราย และเบลเยียม 1 ราย
โดยผู้ติดเชื้อที่เดินทางมาจากสหรัฐอาหรับเอมิเรตส์ เป็นหญิงไทย อายุ 25 ปี อาชีพช่างเขียนแบบ ถึงไทยวันที่ 13 พ.ย. เข้าพักยังสถานที่กักกันทางเลือกที่รัฐจัดให้ (Alternative State Quarantine) ในกรุงเทพฯ ตรวจหาเชื้อวันที่ 14 พ.ย. ผลพบเชื้อ ไม่มีอาการ
ส่วนผู้ติดเชื้อที่เดินทางมาจากเบลเยียม เป็นชายสัญชาติเบลเยียม อายุ 42 ปี อาชีพนักการเงินและบัญชี เคยมีประวัติติดเชื้อโควิด-19 มาก่อน เมื่อ 28 ต.ค. ถึงไทยวันที่ 16 พ.ย. โดยต่อเครื่องบินที่เมืองแฟรงก์เฟิร์ต เข้าพักยังสถานที่กักกันทางเลือกที่รัฐจัดให้ (Alternative State Quarantine) ในกรุงเทพฯ ตรวจหาเชื้อวันที่ 16 พ.ย. ผลพบเชื้อ ไม่มีอาการ
ทั้งนี้ ส่งผลให้จำนวนผู้ป่วยยืนยันสะสมในประเทศล่าสุดเพิ่มขึ้นเป็น 3,880 ราย เป็นผู้ป่วยที่ติดเชื้อภายในประเทศ 2,453 ราย และผู้ป่วยที่ตรวจพบในสถานกักกันที่รัฐจัดให้ 921 ราย มีผู้ป่วยรักษาหายเพิ่ม 5 ราย รวมผู้ป่วยที่รักษาหายแล้ว 3,729 ราย ยังมีผู้ป่วยรักษาตัวอยู่ในโรงพยาบาล 91 ราย ไม่มีผู้เสียชีวิตเพิ่ม ผู้เสียชีวิตสะสมยังคงอยู่ที่ 60 ราย